Brocka, Július, poslanec NR SR (2014-07-10):
Pokúsil som sa priebežne reagovať v tej rozprave na diskutujúcich, ale predsa len na to, na čo som nestihol, tak by som sa pokúsil zareagovať teraz. Pán poslanec Viskupič sa pýtal, že by ho zaujímalo, teda ako to rokovanie s tými odbormi alebo s Konfederáciou odborových zväzov prebiehalo. Každý poslanec Národnej rady dostal, myslím, lebo mne to prišlo do pošty v Národnej rade, list. Je to otvorený list od Odborového zväzu pracovníkov obchodu a cestovného ruchu podpísaný predsedom odborového zväzu Jozefom Zadňanom: „Vážená pani poslankyňa, vážený pán poslanec, Odborový zväz pracovníkov obchodu a cestovného ruchu si vás dovoľuje požiadať v mene žien, matiek a zamestnancov pracujúcich v obchode, ako aj v mene ich manželov, manželiek, partnerov, partneriek, detí a ďalších príbuzných o podporu návrhu novely zákona č. 311/2001 Z. z. Zákonníka práce v znení neskorších predpisov na úpravu § 94 ods. 5, ktorým sa rozšíri zákaz výkonu práce na všetky nedele a sviatky, predloženého poslancami Národnej rady Slovenskej republiky za Kresťanskodemokratické hnutie pánom Júliusom Brockom a Alojzom Přidalom. Jeho prijatie bude jedným z krokov na upevnenie rodinných zväzkov, ktoré v tejto chaotickej dobe často podliehajú deštruktívnym vplyvom aj z dôvodov nedostatku spoločných aktivít. Taktiež môže viesť ku kvalitnejšiemu formovaniu osobnosti, detí a mládeže a určite prispeje k väčšej výkonnosti zamestnancov na pracovisku. Nie je možné neustále podporovať len potreby trhu a rast ziskov obchodných spoločností, ale treba si všímať aj zamestnanca a jeho oprávnené potreby. Tvrdenia, že počas zatvorených nedieľ a sviatkov budú spotrebitelia nakupovať v ostatných okolitých krajinách, sú zavádzajúce. Napríklad v Rakúsku sú obchodné prevádzky počas nedieľ a sviatkov zatvorené. Pokiaľ ide o okolité krajiny, kde sú tovary lacnejšie ako na Slovensku, tam spotrebitelia budú nakupovať aj mimo nedieľ a sviatkov. Slovenský spotrebiteľ má len určitý príjem na nákup tovarov a tento príjem nie je závislý od počtu otvorených dní v obchodoch. Zatvorenie prevádzok počas nedieľ a sviatkov nebude mať dopad na maloobchodný obrat. Našu požiadavku o prijatie návrhu legislatívnej zmeny podporuje aj organizácia zamestnávateľov skupiny COOP Jednota a taktiež sa opierame o stanovisko ekonomických analytikov, ktorí tvrdia, že zatvorenie obchodov by nemalo mať výrazný vplyv na slovenské hospodárstvo ani na maloobchodné tržby. Za podporu vám v mene zamestnancov v obchode ďakujeme, s pozdravom Jozef Zadňan, predseda odborového zväzu.“ Toto je list tých, odborového zväzu s tým dodatkom, že ja si myslím na rozdiel od pána Zadňana, že prijatie tohto návrhu niežeby nemalo mať výraznejší vplyv na slovenské hospodárstvo. Bude to mať pozitívny vplyv, ja si myslím, samozrejme, aj na situáciu v rodinách. Pán poslanec Poliačik zaspomínal si, keď bol v Británii, že on si aj v nedeľu nakúpil a teda že si nespomína, že by tam boli zatvorené obchody. Tak nedeľný predaj je vo Veľkej Británii povolený s obmedzeniami. Supermarkety tam vtedy môžu byť otvorené 6 hodín. Vyššia nezamestnanosť. Ja si myslím, že bude viac práce v tých obchodoch. Napríklad oni to hovoria, že najväčšie tržby majú v piatok a v sobotu. No tak pri pokladniach nebude možno 5, ale možno 10 pokladničiek. A to znamená, že budú musieť viac ľudí zamestnať v tom čase tých 6 dní, keď by tento predaj povolený bol. A teraz v tom poradí, ako mi ešte zostalo zareagovať, to bude taká reakcia na tie vyjadrenia oponentov, keď boli spojené s takými ideologickými predsudkami voči KDH, že teda aká je tá naša predstava o trávení nedele a prečo náboženstvo zaťahujeme do našej legislatívy a podobné výrazy, nechcem použiť pejoratívne slovo. Pani Eva Čobejová svojho času napísala, keď sa tento náš návrh objavil, že zakazovať ľuďom obľúbené pôžitky je politicky citlivé, volič by si mohol zašomrať, taký krok už chce naozaj silné presvedčenie a hodnotovú výbavu. Chcem povedať, že nebol to zámer môj ani môjho kolegu Přidala, ani KDH. Nechceme ľuďom zakazovať obľúbené pôžitky. Niekto tu dokonca spomínal aj spálne a podobné veci. My chceme skôr chrániť slabých a zraniteľných, pretože to je zmyslom Zákonníka práce. My len rozvíjame to, čo v Zákonníku práce už je. A chceme to rozšíriť aj na tých, ktorí sú dnes Zákonníkom práce nie dostatočne chránení. A som rád, že na čele tých obrancov je odborový zväz príslušný, Odborový zväz obchodu a cestovného ruchu. Ale nie sú to len oni. Pán bývalý prezident Ivan Gašparovič pred mesiacom 11. júna mal svoju záverečnú reč tu v parlamente. Mohli by sme to chápať ako jeho istý závet. A ja som si zapamätal, ako nám on hovoril, že je potreba na Slovensku humanizovať ekonomiku, že je naozaj nedôstojné a je urážajúce ľudskú dôstojnosť, keď niekto, kto chodí do práce celý mesiac a poctivo pracuje, tak zo svojho príjmu neuživí svoju rodinu. Čiže preto je môj postoj aj k minimálnej mzde, pán Chren alebo pán Poliačik, ale nie sú tu. Čiže môžem sa len takto rečníckymi otázkami na nich obracať. Naozaj ak oni sú nútení pre to, aby prežili, ísť do práce aj v nedeľu, nielen raz, ale aj dvakrát do mesiaca, tak je to nehoráznosť a takých zamestnávateľov ja nebudem podporovať ani zlepšovať ich podmienky, aby mohli ďalej takto zneužívať a využívať lacnú pracovnú silu na Slovensku. Nerobia to u nich doma a po dvadsiatich piatich rokoch od novembra 1989 by to nemali robiť ani u nás. V tomto kontexte, keď už spomínam aj pani Čobejovú, aj pána prezidenta Gašparoviča, spomínali sa tu aj mená pápežov žijúcich dvoch dnes, z ktorých bude držať každý inému futbalovému mužstvu palce vo finále majstrovstiev sveta. Ale toho jedného, Benedikta XVI., predsa len spomeniem. Dámy a páni, on pred tromi rokmi, to bolo na svetovom stretnutí rodín v Miláne, povedal veľmi peknú vetu. A ja som si ju pre túto príležitosť aj vyhľadal. Citujem ju: „Trojuholník rodina, práca a sviatok, tieto tri božie dary, dimenzie našej existencie, musia znovu dospieť k harmonickej rovnováhe, aby bolo možné budovať spoločnosť s ľudskou tvárou.“ Myslím si, že to vystihol, je to aj pekne aj pravdivo povedané. A k budovaniu takejto spoločnosti s ľudskou tvárou chceme prispieť aj my týmto návrhom. Pán kolega Mičovský, už som to spomenul, tu ponúkol istý návrh, ako by mohli nájsť zhodu aspoň tí, ktorí nie sú a priori z ideologických dôvodov proti tomuto návrhu, že by sme mohli upraviť tento návrh trochu inak a v takom prípade že by to bolo prijateľnejšie pre viac ľudí, že by to nerozdeľovalo spoločnosť. Ja si dokonca myslím, že ono to ani spoločnosť nerozdeľuje, tak možno vyzerá pohľad na diskusiu liberálov a konzervatívcov. V spoločnosti ten pohľad a tá štatistika je taká výrazná. Veď je tu to stanovisko z odborového zväzu, neviem si predstaviť že okrem nich, ktorí najlepšie rozumejú a poznajú pomery v obchode, keď sa takto jednoznačne postavia za túto požiadavku, tak kto to môže ešte spochybňovať, že sú nekompetentní, keď také niečo podporujú alebo žiadajú. Čiže pán poslanec Mičovský nás vyzval alebo respektíve vyzval, že je možné robiť isté úpravy. Ale to sa dá robiť len v druhom čítaní. Čiže ak by ste prijali tento návrh, tak by som vás poprosil, keby ste hlasovali za tento návrh do druhého čítania. K poslancom strany SMER. Dámy a páni, už tu v istej zúženej forme sme hlasovali o tom návrhu a už aj moji predrečníci, myslím, aj Alojz Přidal, aj Ján Figeľ, spomínali, ako celý prítomný poslanecký klub, 55 poslancov strany SMER hlasovalo za návrh zmeny v § 94 ods. 5, že nebude možné nariadiť prácu v maloobchode počas sviatkov okrem nedele. Tento návrh, ktorý prešiel v gestorskom výbore, v sociálnom výbore a bol v spoločnej správe, získal podporu všetkých prítomných poslancov strany SMER. Čiže ja si myslím, že poslanci strany SMER keby boli konzistentní s týmto postojom a by hlasovali tak ako pred tromi rokmi, tak by sa aj predkladatelia zmierili s takou výslednou podobou tohto poslaneckého návrhu zákona. Ešte, ak dovolíte, keď som spomínal pápeža Benedikta XVI., nedá mi, aby som nespomenul pápeža Františka. Ten o tom hovoril minulý týždeň v sobotu. Bol na návšteve regiónu Molise na juhu Talianska. A je to poľnohospodársky región v srdci južného Talianska, kde je nezamestnanosť už chronicky vysoká. Je tam veľmi vysoká nezamestnanosť. A pápež hovoril, že chudobní ľudia potrebujú prácu, aby si uchovali dôstojnosť. Ale naznačil, že otváranie obchodov v nedeľu ako spôsob na vytváranie pracovných miest nie je pre spoločnosť prospešné. Čiže František uviedol, že prvoradá by nemala byť ekonomická stránka, ale ľudská. Plne sa pod to podpisujem a súhlasím s ním, aj keď sme s ním osobne nerokovali... Pápež povedal, že tráviť časť s rodinou a priateľmi je tou správnou, morálnou voľbou aj pre veriacich aj pre neveriacich. Teraz by som ešte rád povedal niečo pánu poslancovi Chrenovi. Na časť jeho vystúpenia som zareagoval už po jeho vystúpení vo faktickej poznámke. A som si povedal, že časť reakcie na neho dopoviem až v záverečnom slove, lebo som to povedať nestihol. (Prerušenie vystúpenia predsedajúcou.)